b'\n_START_ARTICLE_\nBiserica de lemn din Cotiglet\n_START_PARAGRAPH_\nBiserica de lemn din Cotiglet, aflat\xc4\x83 \xc3\xaen mijlocul cimitirului, vegheaz\xc4\x83 din v\xc3\xa2rful unui mic deal drumul ce vine dinspre Cei\xc8\x99oara. S\xc4\x83tenii o \xc8\x99tiu \xc3\xaen acel loc de mult\xc4\x83 vreme \xc8\x99i apreciaz\xc4\x83 vechimea ei la c\xc3\xa2teva sute de ani dar nimeni nu \xc8\x99tie s\xc4\x83 spun\xc4\x83 care este v\xc3\xa2rsta ei. Documente care s\xc4\x83 precizeze cu exactitate momentul edific\xc4\x83rii ei nu exist\xc4\x83, ceea ce d\xc4\x83 posibilitatea exprim\xc4\x83rii unor puncte de vedere mai mult sau mai pu\xc8\x9bin contradictorii pe aceast\xc4\x83 tem\xc4\x83. Astfel, dac\xc4\x83 listele oficiale \xc3\xaenregistreaz\xc4\x83 aceast\xc4\x83 biseric\xc4\x83 ca fiind edificat\xc4\x83 \xc3\xaen secolul XVIII, alte surse plaseaz\xc4\x83 construirea bisericii \xc3\xaen a doua jum\xc4\x83tate a secolului al XVII-lea atribuind ctitoria ei unuia dintre cei mai de seam\xc4\x83 copi\xc8\x99ti rom\xc3\xa2ni din zona Bihorului - Popa Ursu din Cotiglet.\n_START_SECTION_\nIstoric \xc8\x99i tr\xc4\x83s\xc4\x83turi\n_START_PARAGRAPH_\nBisericu\xc8\x9ba din Cotiglet are hramul "Sfin\xc8\x9bii Arhangheli Mihail \xc8\x99i Gavriil" \xc8\x99i este \xc3\xaenregistrat\xc4\x83 ca biseric\xc4\x83 de lemn \xc3\xaen noua list\xc4\x83 a monumentelor istorice sub codul BH-II-m-B-01140. Ajuns la fa\xc8\x9ba locului, vizitatorul are surpriza s\xc4\x83 constate c\xc4\x83 azi, biserica pare s\xc4\x83 aib\xc4\x83 "zidurile din piatr\xc4\x83 de r\xc3\xa2u cl\xc4\x83dit\xc4\x83 cu mortar" iar clasarea ei ca biseric\xc4\x83 de lemn s\xc4\x83 fie doar o alt\xc4\x83 eroare uman\xc4\x83._NEWLINE_Istoricul bisericii "Sfin\xc8\x9bii Arhangheli" din Cotiglet, \xc3\xaentocmit de p\xc4\x83rintele paroh Bob \xc8\x98tefan \xc3\xaemp\xc4\x83rt\xc4\x83\xc8\x99e\xc8\x99te p\xc4\x83rerile domnului Florin Duda\xc8\x99, care \xc3\xaen lucrarea sa dedicat\xc4\x83 manuscriselor rom\xc3\xa2ne\xc8\x99ti din Bihor prezint\xc4\x83 biserica ca fiind o "veche biseric\xc4\x83 rom\xc3\xa2neasc\xc4\x83 de piatr\xc4\x83", prea pu\xc8\x9bin cunoscut\xc4\x83 despre care tradi\xc8\x9bia locului afirm\xc4\x83 ca ar fi fost cl\xc4\x83dit\xc4\x83 \xc3\xaen urm\xc4\x83 cu aproximativ trei veacuri. Dovad\xc4\x83 \xc3\xaen acest sens este adus\xc4\x83 conscrip\xc8\x9bia din anul 1789 a l\xc4\x83ca\xc8\x99urilor rom\xc3\xa2ne\xc8\x99ti din \xc8\x9binut, ce preciza c\xc4\x83 "biserica satului era, la acea dat\xc4\x83, veche, cl\xc4\x83dit\xc4\x83 din piatr\xc4\x83, \xc3\xaen stare bun\xc4\x83 \xc8\x99i pe m\xc4\x83sura nevoilor locuitorilor."_NEWLINE_Dac\xc4\x83 conscrip\xc8\x9bia mai sus amintit\xc4\x83 atest\xc4\x83 o biseric\xc4\x83 de zid, veche, trebuie spus c\xc4\x83 alte dou\xc4\x83 documente din aceea\xc8\x99i perioad\xc4\x83 ne vorbesc despre aceast\xc4\x83 biseric\xc4\x83. Primul document, un extras cu privire la bisericile de lemn din Conscrierea preo\xc8\x9bilor \xc8\x99i satelor valahilor de examinat \xc3\xaen timpul comisiei despre profesiunea credin\xc8\x9bei \xc8\x99i r\xc4\x83ma\xc8\x99i \xc3\xaen schism\xc4\x83 din anul 1756 spune c\xc4\x83 la data 11 martie 1755 preotul satului era Popa Damian, satul fiind cel ce a construit biserica. Cel de-al doilea document, Conscrierea bisericilor din districtul Or\xc4\x83zii \xc3\xaen anul 1786 spune c\xc4\x83 parohia Cotiglet \xc8\x9binea de protopopiatul Pomezeu, era singura biseric\xc4\x83 \xc3\xaen sat, era de lemn, num\xc4\x83rul caselor din sat fiind 60._NEWLINE_Prima ridicare topografic\xc4\x83 militar\xc4\x83 a imperiului austriac, cunoscut\xc4\x83 sub numele de ridicarea Iosefin\xc4\x83 ne ofer\xc4\x83 informa\xc8\x9bii importante cu privire la natura materialului utilizat pentru construirea bisericii. Astfel, urm\xc4\x83rind semnele conven\xc8\x9bionale utilizate vedem c\xc4\x83 biserica satului, la momentul realiz\xc4\x83rii har\xc8\x9bii (1782-1785), era din lemn._NEWLINE_Ca \xc8\x99i concluzie, parcurg\xc3\xa2nd informa\xc8\x9biile oferite de documentele amintite, observ\xc4\x83m c\xc4\x83 \xc3\xaen r\xc4\x83stimp de numai trei ani, din 1786 \xc8\x99i p\xc3\xa2n\xc4\x83 \xc3\xaen 1789, biserica de lemn este transformat\xc4\x83 \xc3\xaentr-o biseric\xc4\x83 de zid, care este \xc3\xaen "stare bun\xc4\x83" \xc8\x99i veche. Aceste atribute, precizate \xc3\xaen conscrip\xc8\x9bia din 1789, precizate de comunitate, ofer\xc4\x83 posibilitatea emiterii urm\xc4\x83toarei ipoteze: biserica de lemn, care era \xc3\xaen picioare \xc3\xaen anul 1786, a suferit modific\xc4\x83ri importante, cel mai probabil, pe l\xc3\xa2ng\xc4\x83 pere\xc8\x9bii de lemn fiind ridicat\xc4\x83 zidirea din piatr\xc4\x83. Doar astfel, biserica, \xc3\xaentr-o perioad\xc4\x83 de timp at\xc3\xa2t de scurt\xc4\x83, putea s\xc4\x83 fie transformat\xc4\x83 \xc3\xaentr-o biseric\xc4\x83 de zid p\xc4\x83str\xc3\xa2ndu-\xc8\x99i \xc3\xaen acela\xc8\x99i tip vechimea._NEWLINE_Aspectele constructive ale edificiului vin s\xc4\x83 \xc3\xaent\xc4\x83reasc\xc4\x83 aceast\xc4\x83 ipotez\xc4\x83. Lemnul, care apare de sub zid\xc4\x83rie \xc3\xaen dreptul ferestrelor ar putea fi rezultatul unei astfel de situa\xc8\x9bii. Absida altarului, aproape semicilindric\xc4\x83, p\xc4\x83streaz\xc4\x83 \xc3\xaen partea inferioar\xc4\x83 mult mai bine conturat, urmele unui plan poligonal cu cinci laturi._NEWLINE_Referitor la edificarea acestei biserici \xc8\x99i legarea acestui moment de Popa Ursu din Cotiglet, copist ce a tr\xc4\x83it p\xc3\xa2n\xc4\x83 \xc3\xaen jurul anului 1700, trebuie spus c\xc4\x83 doar dac\xc4\x83 vechea biseric\xc4\x83 de lemn a fost \xc3\xaenvelit\xc4\x83 \xc3\xaen zid\xc4\x83ria de piatr\xc4\x83 se poate face o astfel de leg\xc4\x83tur\xc4\x83, altfel acesta murind cu aproape o sut\xc4\x83 de ani \xc3\xaenaintea edific\xc4\x83rii prezentei biserici. De asemenea, astfel se justific\xc4\x83 \xc8\x99i \xc3\xaenscrierea ei ca biseric\xc4\x83 de lemn \xc3\xaen lista monumentelor istorice.'